text: Millioner på vej til flygtningemuseum
  17 september 2018 kl. 20.14
  Drømmen om et flygtningemuseum om de mange tyske flygtninge, der flygtede til Danmark i slutningen af anden verdenskrig er kommet et skridt nærmere.
  Det planlagte flygtningemuseum får nu endnu en økonomisk indsprøjtning, og kommer dermed tættere på virkeligheden.
  Varde Kommunes byråd har i deres nye budgetaftale for 2019-22 afsat 10 millioner kroner til projektet.
  Tilbage i august blev projektet også tildelt 10 millioner kroner af i alt 400 millioner, regeringen fordeler til kulturområdet.
  
  Flytningestrømmen fra Tyskland
  Mod slutningen af Anden Verdenskrig kom 250.000 civile tyskere til Danmark på flugt fra krigen. Fra 1945 til 1949 lå danmarkshistoriens største flygtningelejr ved Oksbøl.Da lejren var størst, boede der 36.000 mennesker. Dermed var den næsten ligeså stor som Esbjerg by på samme tidspunkt.
  Man forventer, at museet vil koste omkring 100 millioner kroner og ligesom Tirpitz-museet er det tegnet af arkitektfirmaet Bjarke Ingels Group.
  